[{"text_idx": "#000002", "text": "ELENeko lehendakari Ferran Suayk eta lehendakariorde eta Kontseiluko idazkari nagusi Paul Bilbaok Hizkuntza Eskubideak Bermatzeko Protokoloaren ale bat eman diote eskura Valentziako Gorteetako presidenteari gaur eguerdian Gorteen egoitza nagusian ELENeko zuzendaritzari egin zaion harrera-ekitaldian. \u201cKontseilua sorrera-fasetik izan da ELENeko kide, benetan sinisten dugulako gizarte eragileok saretu egin behar dugula Europaren aurrean indartsu izan nahi badugu\u201d esan du Paul Bilbaok."}, {"text_idx": "#000004", "text": "Europa osoko hizkuntza gutxituen berreskurapenaren alde lan egiten duten gizarte eragileen bilgunea da ELEN, eta bihar egingo duten zuzendaritza-batzordean, besteak beste, Protokoloaren etorkizuneko lan-ildoak nola jorratu aztertuko dute."}, {"text_idx": "#000005", "text": "Honez gero, EAEko, Nafarroako eta Galiziako Parlamentuetako lehendakariei zuzenean eman zaie Protokoloaren ale bana, eta Europako Parlamentuko zein Europako Kontseiluko hainbat arduradunekin ere partekatu da Protokoloaren etorkizuneko proiekzioa. \u201cEuropa mailan hizkuntza-politiken eremuan inoizko babes zein adostasun handieneko dokumentua da Protokoloa, eta hori baliatu behar dugu. Euskal Herrian ere ez dago horrenbesteko adostasunik duen hizkuntza-politikari buruzko dokumenturik, eta horren adibide da aurreko astean euskal gehiengo sindikalak ere bat egin izana\u201d gaineratu du Bilbaok."}]